
KRETINGOS RAJONO SAVIVALDYBĖS
JAUNIMO REIKALŲ TARYBOS POSĖDŽIO 
PROTOKOLAS

2026 m. birželio 9 d. Nr. JV1-4
Kretinga

Posėdis įvyko 2026-06-09 16:00 – 16:55 val. (nuotolinis).
Posėdžio pirmininkė – vicemerė Vaida Jakumienė.
Posėdžio sekretorė – Jaunimo reikalų koordinatorė (patarėja) Inga Biliūnaitė-Rušinskė.
Dalyvauja: Ula Gaubė, Vaida Jakumienė, Vaidas Kuprelis, Elzė Ruzgytė, Nedas Sausdravas, Rokas Venckus ir Alicija Zacharevičiūtė. 
Nedalyvavo:  Mindaugas Černeckis, Lina Jadenkuvienė ir Mindaugas Mažeikis.
Svečiai: VšĮ Jaunimo asmeninio tobulėjimo centro vadovas Aidas Gedminas, savanoriškos tarnybos programos vadovė Paulina Briginaitė ir programos mentorė Karolina Poškutė.

DARBOTVARKĖ:
1. Dėl Kretingos rajono savivaldybės biudžeto lėšų skyrimo jaunimo savanoriškos tarnybos įgyvendinimui. 
2. Dėl Tarptautinės jaunimo dienos renginių organizavimo. 
3. Dėl jaunimo politikos Lietuvoje 30-mečio minėjimo. 
4. Dėl Kretingos rajono jaunimo politikos strategijos 2026–2030 m. peržiūros ir pastabų termino nustatymo. 

SVARSTYTA:
1. Dėl Kretingos rajono savivaldybės biudžeto lėšų skyrimo Jaunimo savanoriškos tarnybos įgyvendinimui.
Pirmininkė Vaida Jakumienė informavo, kad gautas VšĮ Jaunimo asmeninio tobulėjimo centro (toliau – Centras) prašymas „Dėl Kretingos rajono savivaldybės biudžeto lėšų skyrimo Jaunimo savanoriškos tarnybos įgyvendinimui“ ir pristatė, kad į posėdį yra prisijungę prašymo teikėjai – Centro atstovai.
Centro atstovai trumpai pristatė Jaunimo savanoriškos tarnybos situaciją Kretingos rajone. Pranešimo metu akcentuota, kad 2026 m. siekiama užtikrinti kokybišką 17 savanorių savanorystę Kretingos rajone: pirmąjį pusmetį jau savanoriauja 9 savanoriai, o artimiausiu metu savanorystę pradės dar 8 savanoriai.
Centras taip pat siekia organizuoti bent vienus mokymus per pusmetį savanoriams bei priimančių organizacijų atstovams. 2026 m. jau įvyko mokymai savanoriams ir priimančių organizacijų atstovams saugaus technologijų naudojimo, ryšio kūrimo su savanoriais ir emocinės sveikatos temomis.
Centro vadovas Aidas informavo, kad pradėjus dirbti nuo lapkričio mėnesio pastebėta, jog ankstesniu laikotarpiu darbas su priimančiomis organizacijomis ir kuratoriais buvo nepakankamai vykdomas. Todėl vienas iš pagrindinių prioritetų – stiprinti priimančių organizacijų tinklą, organizuoti mokymus bei didinti kuratorių kompetencijas. Taip pat siekiama, kad organizacijų vadovai geriau suprastų programos tikslus ir įgyvendinimo principus.
Vyko diskusija.
Posėdžio sekretorė informavo, kad Jaunimo savanoriškos tarnybos įgyvendinimui 2026 m. biudžete suplanuota 5 000 Eur. Pagal Centro pateiktą prašymą reikalinga skirti 5 390 Eur, todėl priemonės įgyvendinimui trūksta 390 Eur.
Vyko diskusija.
NUTARTA (vienbalsiai):
1. Įpareigoti jaunimo reikalų koordinatorę (patarėja) Ingą Biliūnaitę-Rušinskę  (toliau – JRK) trūkstamas lėšas (390 Eur) priemonei „Jaunimo savanoriškos tarnybos savivaldybėje įgyvendinimas“ skirti iš priemonės „Kretingos rajono jaunimo politikos programos įgyvendinimas“.
2. Pritarti VšĮ Jaunimo asmeninio tobulėjimo centro prašymui „Dėl Kretingos rajono savivaldybės biudžeto lėšų skyrimo Jaunimo savanoriškos tarnybos įgyvendinimui“ ir siūlyti Kretingos rajono savivaldybės administracijos direktoriui šį prašymą finansuoti iš 2026 m. savivaldybės biudžeto Švietimo programos priemonės „Jaunimo savanoriškos tarnybos savivaldybėje įgyvendinimas“, skiriant priemonei 5 390 Eur.
SVARSTYTA:
2. Dėl Tarptautinės jaunimo dienos renginių organizavimo. 
Posėdžio pirmininkė priminė, kad praėjusiais metais Kretingos mieste Tarptautinė jaunimo diena, minima rugpjūčio 12 d., buvo garsiai ir aktyviai paminėta. Šiemet jaunimo politikos ambasadoriai bei jaunimo atstovai taip pat siūlo organizuoti šios dienos minėjimo renginius.
JRK trumpai pristatė planuojamą programą:
· 17.00–18.00 val. – susitikimas su žymiu žmogumi (miesto skvere);
· 18.00–20.00 val. – mopedinių automobilių, motorolerių ir paspirtukų „greičio“ varžybos;
· 18.00–20.00 val. – veiklos miesto skvere: joga, fotoveidrodis ir kt.;
· 20.00–23.00 val. – vietinių jaunimo grupių, atlikėjų bei žinomos jaunimo grupės koncertas;
· nuo 22.00 val. – naktinio tinklinio, futbolo ir krepšinio varžybos (Pranciškonų stadione).
Vyko diskusija.
NUTARTA (vienbalsiai):
1. Pritarti Tarptautinės jaunimo dienos minėjimo renginių organizavimui.
2. Įpareigoti JRK vykdyti organizacinius darbus bei apie reikalingą biudžetą ir programą informuoti Jaunimo reikalų tarybos narius el. paštu.
SVARSTYTA:
3. Dėl jaunimo politikos Lietuvoje 30-mečio minėjimo. 
Pirmininkė informavo, kad Kretingos rajono savivaldybės administracija gavo Jaunimo reikalų agentūros (toliau – JRA) kvietimą prisijungti prie jaunimo politikos Lietuvoje 30-mečio minėjimo, kuris visoje Lietuvoje vyks rugsėjo 19 d. JRA kviečia savivaldybes organizuoti žygius, įtraukiant jaunus žmones, jaunimo darbuotojus, savivaldybės administracijos darbuotojus, tėvus, mokytojus ir kitus bendruomenės narius. Apie savo prisidėjimą savivaldybė JRA turi informuoti iki liepos 15 d.
Vyko diskusija.
NUTARTA (vienbalsiai): 
Prisidėti prie jaunimo politikos Lietuvoje 30-mečio minėjimo iniciatyvos, į veiklas įtraukiant jaunimo organizacijas.
SVARSTYTA:
4. Dėl Kretingos rajono jaunimo politikos strategijos 2026–2030 m. peržiūros ir pastabų termino nustatymo. 
Pirmininkė informavo, kad Jaunimo reikalų koordinatorė (JRK) parengė Kretingos rajono jaunimo politikos strategiją 2026–2030 m. (toliau – Strategija). Strategija Jaunimo reikalų tarybos nariams buvo pateikta el. paštu. Kadangi tai svarbus dokumentas, pirmininkė pasiūlė su juo susipažinti ir pateikti pastabas bei pasiūlymus iki 2026 m. birželio 30 d.
Vyko diskusija.
Vaidas Kuprelis pasiūlė į Strategiją įtraukti jaunų šeimų tematiką.
NUTARTA (vienbalsiai):
Jaunimo reikalų tarybos nariams pateikti pastabas ir pasiūlymus dėl Strategijos JRK iki 2026 m. liepos 1 d.

Pirmininkė					           Vaida Jakumienė

Sekretorė					           Inga Biliūnaitė–Rušinskė


